केंद्रीय मंत्री हरदीप पुरी बोले- उनसे पक्का तलाक हो गया, री-मैरिज नहीं होगी
भारतीय जनता पार्टी ने अभी शिरोमणि अकाली दल के साथ पुन:गठबंधन की तत्काल संभावनाओं से इनकार कर दिया है। वहीं, एक तरफ चर्चा चल रही है कि भाजपा पूर्ववर्ती राष्ट्रीय जनतांत्रिक गठबंधन के पुन: गठबंधन के लिए पूर्व सहयोगियों को शामिल कर सकती है। BJP Akali Dal Alliance; Minister Hardeep Puri Deny Quote | Sukhbir Badal
पंजाब में भारतीय जनता पार्टी ने अभी शिरोमणि अकाली दल के साथ दोबारा गठबंधन की संभावनाओं से इनकार कर दिया है। वहीं, एक तरफ चर्चा चल रही है कि भाजपा पूर्ववर्ती राष्ट्रीय जनतांत्रिक गठबंधन के दोबारा गठबंधन के लिए पूर्व सहयोगियों को शामिल कर सकती है। जिसका अकाली दल एक महत्वपूर्ण अंग था।
भाजपा और अकाली दल के गठबंधन के बारे में पूछे जाने पर केंद्रीय मंत्री हरदीप पुरी ने कहा कि यह फैसला पार्टी को लेना है। अकाली दल के कई अच्छे लोग पहले ही हमारे पक्ष में आ चुके हैं और हमने उनमें से कुछ के साथ जालंधर में काम किया है। जल्द ही अकाली दल से कई लोग और आ सकते हैं व भाजपा में शामिल हो सकते हैं।
मंत्री पुरी ने कहा कि अगर एनडीए के 25 साल पूरे होने का जश्न मनाया जाता है तो पार्टी पूर्व सहयोगियों को निमंत्रण दे सकती है, लेकिन इसका मतलब यह नहीं है कि सभी पूर्व सहयोगियों के साथ शादी हो गई है।
तलाक के बाद भी पूर्व पति बुलाते हैं उत्सव में
मंत्री पुरी ने कहा कि मान लीजिए कि आपकी शादी की 25वीं सालगिरह है। यदि आप खुशी से विवाहित हैं, तो हर कोई एक ही केक खाएगा। लेकिन अगर आप शादीशुदा नहीं हैं या आप तलाकशुदा हैं, तब भी आप अपने पूर्व पति को उत्सव के लिए बुलाएंगे। क्या इसका मतलब है कि आप पुनर्विवाह करने की कोशिश कर रहे हैं, मुझे नहीं पता। लेकिन जहां तक अकाली दल का संबंध है, मैं पुनर्विवाह करने वाली श्रेणी में नहीं हूं।
जालंधर चुनावों के परिणामों को सरलता से ना देखें 
जालंधर चुनावों में मंत्री हरदीप पुरी 60 बूथों के प्रभारी थे, जिसमें आम आदमी पार्टी ने शानदार जीत हासिल की थी। कुछ राजनीतिक अर्थशास्त्री यह तर्क दे रहे हैं कि लोकसभा उपचुनाव में भाजपा और शिअद के वोट मिलकर आप से बराबरी कर सकते हैं।
पुरी ने इस पर भी अपना पक्ष रखते हुए कहा- जालंधर संसदीय क्षेत्र के 60 बूथों पर जहां वह प्रभारी थे, AAP को 31 फीसदी और भाजपा को 29 फीसदी वोट मिले। हम AAP से बहुत पीछे नहीं थे। पंजाब में समस्या यह है कि अकाली दल के साथ हमारे पुराने गठबंधन का मतलब था कि 117 विधानसभा सीटों में से हम कभी भी 23 से अधिक पर चुनाव नहीं लड़ रहे थे। इसलिए ग्रामीण इलाकों में ऐसे बड़े इलाके थे जहां हम नहीं थे।
गांवों में भी दिख रही है भाजपा
हरदीप पुरी ने कहा कि संगरूर और फिर जालंधर लोकसभा उपचुनाव के दौरान जो कुछ देखा, उसके अनुसार भाजपा पंजाब में बढ़ रही है। भाजपा उन क्षेत्रों में दिखाई देने लगी है जहां पहले वे नहीं थे। शहरी इलाकों में हम पहले से ही थे, लेकिन अब गांवों में दिखने लगे हैं।